S-134/2017

Mál þetta, sem var dómtekið í dag, höfðaði lögreglustjórinn á Norðurlandi eystra hér fyrir dómi þann 17. júlí 2017 með ákæru á hendur K-kvk-þgf G-kvk-þgf, kt. 260473-3879, Engimýri, Akureyri;

„fyrir eftirtalin umferðarlagabrot, með því að hafa, að kvöldi þriðjudagsins 6. júní 2017, ekið bifreiðinni YP-433, svipt ökurétti og undir áhrifum áfengis (vínandi í blóði reyndist vera 2,24‰) austur Hlíðarbraut að gatnamótum Krossanesbraut, þar sem hún ók framan á bifreiðina OO-098, en í kjölfarið hafði lögregla afskipti af henni.

Teljast brot þessi varða við 1. mgr., sbr. 3. mgr. 45. gr. 1. mgr. 48. gr., allt sbr. 1. mgr. 100. gr. umferðarlaga nr. 50/1987, með síðari breytingum.

Þess er krafist að ákærða verði dæmd til refsingar, til greiðslu alls sakarkostnaðar og til sviptingar ökuréttinda samkvæmt 101. gr. og 102. gr. nefndra umferðarlaga, með síðari breytingum.“

Ákærða sótti ekki þing er málið var þingfest, en henni var skipaður verjandi að ósk sem hún hafði uppi við birtingu fyrirkalls. Skipaður verjandi kvað hana forfallaða. Málið var tekið oftar fyrir, en verjandi kvaðst ekki ná til hennar. Gefið var út nýtt fyrirkall. Þar var þess getið að málið kynni að verða dæmt að henni fjarstaddri, sbr. 1. mgr. 155. gr. laga nr. 88/2008. Ákærða sótti samt sem áður ekki þing. Verjandi gerði svo og kvað ákærðu gera sér grein fyrir því að málið kynni að verða dæmt í fjarveru hennar. Málið var dómtekið eftir að sækjandi og verjandi höfðu tjáð sig um lagaatriði og viðurlög. Þykir heimilt samkvæmt 1. mgr. 161. gr. laga nr. 88/2008 með áorðnum breytingum að leggja dóm á málið að ákærðu fjarverandi, enda varðar meint brot ekki þyngri viðurlögum en þar er áskilið í a-lið og framlögð gögn verða talin nægjanleg til sakfellingar. Verður hún sakfelld fyrir þá háttsemi sem henni er gefin að sök í ákæru og þar er rétt heimfærð til refsiákvæða.

Ákærða sætti 27. september 2006 160.000 króna sekt og sviptingu ökuréttar í tvö ár fyrir ölvunarakstur. Þann 30. ágúst 2007 var hún dæmd í 30 daga fangelsi fyrir ölvunarakstur og fleiri umferðarlagabrot. Þann 19. desember sama ár var hún dæmd í 60 daga fangelsi fyrir ölvunarakstur og fleiri umferðarlagabrot. Þann 21. maí 2008 var hún dæmd í þriggja mánaða fangelsi fyrir að aka svipt ökurétti. Þann 17. febrúar 2008 var hún dæmd í 8 mánaða fangelsi og svipt ökurétti ævilangt fyrir þjófnað, gripdeild, nytjastuld og akstur svipt ökurétti undir áhrifum ávana- og fíkniefna. Þann 4. ágúst 2009 fékk hún reynslulausn í tvö ár á 210 daga eftirstöðvum refsingar. Hún hélt skilorð reynslulausnarinnar. Þann 4. september 2013 var hún dæmd í fjögurra mánaða fangelsi fyrir að aka svipt ökurétti. Loks var hún dæmd í tveggja mánaða fangelsi 10. mars sl. fyrir rangar sakargiftir. Þeim dómi hefur verið áfrýjað. Þann 9. júní sl. var henni dæmdur hegningarauki við þann dóm, 8 mánaða fangelsi, fyrir að aka svipt ökurétti, ölvunarakstur og hylmingu. Þá var hún svipt ökurétti ævilangt. Henni var á ný dæmdur hegningarauki, 30 daga fangelsi, þann 11. september 2017 fyrir að aka undir áhrifum fíkniefna svipt ökurétti og svipt ökurétti ævilangt.

Refsingu ákærðu nú ber að ákveða sem hegningarauka við dóminn frá 11. september sl. Ákveðst refsing hennar fangelsi í einn mánuð. Áréttað verður að hún er svipt ökurétti ævilangt.

Þá verður ákærða dæmd til að greiða allan kostnað sakarinnar, sem samkvæmt yfirliti nemur 77.144 krónum og málsvarnarþóknun skipaðs verjanda síns sem ákveðst eins og greinir í dómsorði, virðisaukaskattur meðtalinn.

Dóm þennan kveður upp E-kk-nf S-kk-nf héraðsdómari.

D Ó M S O R Ð :

Ákærða, K-kvk-nf G-kvk-nf, sæti fangelsi í einn mánuð.

Áréttað er að ákærða er svipt ökurétti ævilangt.

Ákærða greiði 189.460 krónur í sakarkostnað, þ.m.t. málsvarnarþóknun skipaðs verjanda síns, A-kk-ef M-kk-ef M-kk-ef héraðsdómslögmanns, 105.400 krónur.